ตลาดทะเลเลือด ชานมไข่มุก
ถ้าถามว่า ทุกวันนี้ เครื่องดื่มอะไรที่นิยมกัน  หนึ่งในคำตอบนั้น คือ “ชานมไข่มุก”  กระแสความนิยมของชานมไข่มุกในประเทศไทย พุ่งสูงขึ้น จนมีผู้นำเข้าแบรนด์ และเปิดร้านใหม่ เป็นจำนวนมาก  ทำให้การแข่งขันเพื่อแย่งชิงผู้บริโภคในตลาดนี้ ทวีความเข้มข้น และดุเดือด อย่างที่ไม่เคยเห็นมาก่อน  แล้วเรื่องนี้จะจบลงอย่างไร ลงทุนแมนจะเล่าให้ฟัง
17 เม.ย. 2562

ตลาดทะเลเลือด ชานมไข่มุก / โดย ลงทุนแมน
ถ้าถามว่า ทุกวันนี้ เครื่องดื่มอะไรที่นิยมกัน
หนึ่งในคำตอบนั้น คือ “ชานมไข่มุก”
กระแสความนิยมของชานมไข่มุกในประเทศไทย พุ่งสูงขึ้น
จนมีผู้นำเข้าแบรนด์ และเปิดร้านใหม่ เป็นจำนวนมาก
ทำให้การแข่งขันเพื่อแย่งชิงผู้บริโภคในตลาดนี้ ทวีความเข้มข้น และดุเดือด อย่างที่ไม่เคยเห็นมาก่อน
แล้วเรื่องนี้จะจบลงอย่างไร ลงทุนแมนจะเล่าให้ฟัง
ชานมไข่มุก ถือกำเนิดขึ้นในปี 1988 ที่ประเทศไต้หวัน โดยร้านชื่อ ชุนสุ่ยถัง ได้คิดค้นเมนูเครื่องดื่มแบบใหม่ ใส่เม็ดแป้งมันสำปะหลังต้ม ที่มีความเหนียวนุ่ม ผสมลงไปในน้ำชา ที่มีความหอมเป็นทุนเดิม
ปรากฏว่า รสชาติเข้ากันได้พอดี ส่งผลให้ได้รับความนิยมอย่างรวดเร็ว จนแพร่หลายไปหลายประเทศในภูมิภาคเอเชีย
แม้ว่าต่อมา กระแสจะซบเซาลง เนื่องจากตลาดมีแนวโน้มหันไปบริโภคเครื่องดื่มเพื่อสุขภาพแทน
แต่อย่างไรก็ตาม ชานมไข่มุก เริ่มกลับมาเป็นที่พูดถึงอีกครั้ง ตั้งแต่ปี 2016 หลังไต้หวัน มีนโยบายส่งเสริมการท่องเที่ยว ให้สิทธิ์หลายประเทศ เข้าไต้หวันได้โดยไม่ต้องขอวีซ่า
ซึ่งหน่วยงานต่างๆ เลือกชานมไข่มุก มาใช้เป็นสินค้าโปรโมต ในฐานะเครื่องดื่มประจำชาติ
อีกทั้ง แบรนด์ต่างๆ ได้ปรับตัวตามเทรนด์ เช่น สามารถเลือกลดระดับความหวานลงได้ มีรสชาติ และส่วนผสมใหม่ๆ
ทำให้ตลาดชานมไข่มุก กลับมาคึกคัก กลายเป็นอุตสาหกรรมหลักของไต้หวัน สร้างงานกว่า 3 แสนตำแหน่งในประเทศ..
แล้วตลาดชานมไข่มุก ตอนนี้มีมูลค่าเท่าไร?
มีการประเมินว่า ปัจจุบันตลาดชานมไข่มุกทั่วโลก มีมูลค่าอยู่ที่ 62,500 ล้านบาท
และมีการคาดการณ์ว่า ภายในปี 2023 มูลค่าตลาดจะเติบโตไปอยู่ที่ 103,000 ล้านบาท
สำหรับประเทศไทย ตลาดชานมไข่มุก มีมูลค่าประมาณ 2,500 ล้านบาท
ในประเทศไทยเองกระแสชานมไข่มุกกลับมา ทำให้มีผู้นำเข้าแบรนด์จากไต้หวัน หรือเปิดร้านใหม่ของตัวเอง เป็นจำนวนมาก แม้กระทั่งร้านอาหารบางแห่ง ก็เพิ่มเมนูนี้เข้าไปด้วย
ผลประกอบการของแบรนด์ชื่อดังต่างๆ มีดังต่อไปนี้
บริษัท โอชายะ กรุ๊ป จำกัด เจ้าของแบรนด์ OCHAYA
ปี 2016 รายได้ 128 ล้านบาท กำไร 8.9 แสนบาท
ปี 2017 รายได้ 148 ล้านบาท กำไร 9.3 แสนบาท
บริษัท มิกุชา (เคพี) จำกัด เจ้าของแบรนด์ Mikucha
ปี 2016 รายได้ 82 ล้านบาท กำไร 1.9 ล้านบาท
ปี 2017 รายได้ 95 ล้านบาท กำไร 1.8 ล้านบาท
บริษัท มาย ฟุกุ มัทชะ จำกัด เจ้าของแบรนด์ FUKU MATCHA
ปี 2016 รายได้ 72 ล้านบาท กำไร 1.3 ล้านบาท
ปี 2017 รายได้ 93 ล้านบาท กำไร 1.0 ล้านบาท
บริษัท คามุ คามุ จำกัด เจ้าของแบรนด์ KAMU
ปี 2016 รายได้ 37 ล้านบาท ขาดทุน 9.9 ล้านบาท
ปี 2017 รายได้ 67 ล้านบาท ขาดทุน 5.8 ล้านบาท
บริษัท โคอิเตะ (ประเทศไทย) จำกัด เจ้าของแบรนด์ KOI Thé
ปี 2016 รายได้ 4 ล้านบาท ขาดทุน 2.3 ล้านบาท
ปี 2017 รายได้ 62 ล้านบาท กำไร 8.0 ล้านบาท
บริษัท มิกซ์เซี่ยน ฟู้ด จำกัด เจ้าของแบรนด์ DAKASI
ปี 2016 รายได้ 69 ล้านบาท ขาดทุน 2.6 ล้านบาท
ปี 2017 รายได้ 54 ล้านบาท ขาดทุน 2.0 ล้านบาท
บริษัท ฟู้ด แอนด์ ดริ๊งค์ อินเตอร์เนชั่นแนล จำกัด เจ้าของแบรนด์ CoCo Fresh Tea & Juice
ปี 2016 รายได้ 34 ล้านบาท กำไร 1.2 ล้านบาท
ปี 2017 รายได้ 42 ล้านบาท กำไร 4.0 ล้านบาท
จะเห็นได้ว่า ชานมไข่มุก เป็นตลาดที่แข่งขันกันสูง แม้ส่วนใหญ่ ธุรกิจจะเติบโต แต่ก็มีทั้ง คนที่ได้กำไร และคนที่ขาดทุน
ต้องยอมรับว่า โดยพื้นฐานแล้ว ไม่ว่าเราจะแต่งเติมความพิเศษให้ ชานมไข่มุก อย่างไร คู่แข่งก็จะพยายามเพิ่มความพิเศษเข้ามาแข่ง ทำให้หลีกเลี่ยงไม่ได้ที่คนจะต้องหันไปทดลองชิม ชานมไข่มุกจากเจ้าอื่น
และเมื่อรู้ตัวอีกที เวทีการแข่งขันก็กลายเป็น Red Ocean หรือเรียกว่าทะเลเลือด
ซึ่งใช้เรียกตลาดที่มีผู้เล่นหลายราย และแข่งกันขายสินค้าที่คล้ายกัน
การจะอยู่รอดได้ คงต้องหาจุดเด่นของแบรนด์ตนเอง ที่สร้างความแตกต่าง เช่น ความพิเศษของเม็ดไข่มุก รสชาติของชา รวมถึงการสร้าง Brand Loyalty ที่บางครั้งสามารถผลักดันราคาขายให้ไปถึงแก้วละร้อยบาท..
อย่างไรก็ตาม เรื่องนี้ อาจทำให้เราคิดได้ว่า
การลงทุนในธุรกิจ ที่ภาพใหญ่กำลังมีแนวโน้มเติบโต เป็นการเริ่มต้นที่ดี แต่เพียงแค่เท่านี้ อาจจะยังไม่เพียงพอสำหรับการอยู่รอด
เราอาจต้องหาเอกลักษณ์ ที่ทำให้แบรนด์เป็นตัวเลือกในระยะยาวของผู้บริโภค
ใครที่ทำจุดนี้ได้ ก็จะสามารถว่ายออกมาจากทะเลเลือด ไปใช้ชีวิตอันสงบสุขได้
ซึ่งเราคงต้องรอติดตามเรื่องของสงครามชานมไข่มุกกันต่อไป ว่าจะจบลงในรูปแบบใด
แต่ใครที่ยังไม่ได้ลองชิม ชานมไข่มุก ครบหมดทุกร้าน
ตอนนี้เป็นโอกาสดีที่จะไป
เพราะเราอาจจะไม่ได้เห็นร้านนั้นอีกในอนาคต ก็เป็นได้..
----------------------
ถ้าพูดถึงชานมไข่มุก KOI Thé คงเป็น 1 ในแบรนด์ที่หลายคนนึกถึง อ่านเรื่องนี้ได้ที่
ติดตามเรื่องหลากหลาย จากผู้เขียนเก่งๆ หลายท่าน ในแอป blockdit โหลดได้ที่ 
สั่งซื้อหนังสือลงทุนแมน 9.0 ได้ที่
Lazada: 
Shopee: 
----------------------
References
-
-
-
-กรมพัฒนาธุรกิจการค้า